**Erdély kincsei- Dél-Erdély, Körösfő, Partium**

*HAT-KP-1-2021/1-000580.sz. pályázat*

2022.05. 30. - 2022.06.03.

Iskolánk 7. évfolyamos tanulói a „Határtalanul” program keretében 2022.05. 30. és 2022. 06.03. közt megismerkedtek az Erdélyben élő magyarság jelenével és múltjával. Felfedeztük a természeti szépségeket és történelmi emlékeket, s a múltat őrző kis falvak világába is bepillantottunk.

Tanulmányi kirándulásunk előtt előkészítő órával, kiállítással, a Magyarság Háza rendhagyó órájával készültünk az utazásra.

Öt napos kirándulásunk Aradon kezdődött, ahol koszorúzással emlékeztünk a magyar szabadságharc vértanúira. Temesváron rövid városnézés során megtekintettük a Dómot, a Püspöki palotát és a Bolyai- házat. Déván lenyűgözve tekintettünk fel a ballada Déva várára. Csernakeresztúron remek szállás és vendéglátó várt bennünket rövid helytörténeti tájékoztatóval együtt.

Másnap a lenyűgöző Hunyadi várkastélyba utaztunk Vajdahunyadra. Ezután Gyulafehérvárra, Erdély ősi történelmi fővárosába vitt utunk. Itt városnéző séta során megtekintettük a várat, és a székesegyházat, valamint Hunyadi János és a többi fontos magyar történelmi személy síremlékét. Hunyadi János sírját megkoszorúztuk. Segesváron felfedező sétát tettünk a máig lakott középkori városban. Elmentünk az Óratoronyba és megmásztuk a Diáklépcsőt. A vár egyik szegletében örömmel ismertük fel a Petőfi-szobrot. Balavásári szállásunkon pihentük ki a fáradalmakat.

Kirándulásunk 3. napján először a Tordai-hasadék felé vettük az irányt. Túráztunk a hasadékban és megidéztük Szent László királyunk alakját a róla szóló legendák, mondák segítségével. A szállásunk Kolozsváron volt.

A 4. napon Kolozsváron egy helyi iskola magyar diákjaival kooperatív program keretében közös városnézésre indultunk. Mátyás király szülőházánál koszorú performansszal tisztelegtünk nagy királyunk emléke előtt. Ezután Torockón megnéztük a falu fehér színű szász házait. Tordán finom pizzát ebédeltünk. Délután ellátogattunk a Tordai sóbányába. A program végén visszatértünk a szállásunkra, Kolozsvárra. Este gyönyörködtünk a kivilágított városban.

Tanulmányi kirándulásunk 5. napján először Körösfőre utaztunk, ahol felkerestünk egy kalotaszegi református templomot. Erdély kincseinek a felfedezését méltó módon Nagyváraddal zártuk. A városnézést során elsétáltunk a legjelentősebb látnivalókhoz. Megcsodáltuk a „Körös-parti Párizs” híres szecessziós palotáit és a várat, láttuk a Holnap szoborcsoportot, bepillantottunk Ady kedvenc kávéházába.

Innen már Nagykanizsa felé vitt utunk. Magunkkal hoztuk vendéglátóink szeretetét és barátságát, a kapcsolatfelvétel élményét a határon túl élő magyarsággal.

**Témanapot** szerveztünk egy tanítási napon a nemzeti összetartozás jegyében, témájában intézményünk valamennyi évfolyamán.

**Bemutató órát** tartottunk a hatodik évfolyamos tanulóinknak és osztályfőnökeiknek tanulmányi kirándulásunkról. Képekkel és egyéni beszámolókkal színesítve felelevenítettük a látottakat és a szép emlékeket. Beszéltünk arról is, hogy a Határtalanul pályázattal milyen rendkívüli élményhez jutottak a 7. osztályos diákok.